Bečki kongres
Bečki kongres bio je skup predstavnika glavnih evropskih političkih sila, koji se održao u Beču od 1. septembra 1814. do 9. juna 1815., pod predsjedanjem austrijskog državnika Klemensa Wenzela von Metternicha. Svrha kongresa bilo je uređenje novih granica na političkoj karti Evrope nakon vojnog poraza Napoléonove Francuske i Napoleonova izgona na otok Elbu. Rasprava je bila u toku i u vrijeme Napoléonova povratka iz izgnanstva i njegova ponovnog preuzimanja vlasti u Francuskoj, u martu 1814. Konačni dokument kongresa potpisan je devet dana prije zadnjeg Napoléonova poraza u bitki kod Waterlooa. Kongres se bavio oblikovanjem čitave Evrope nakon Napoléonskih ratova, izuzevši mirovne pregovore s Francuskom, koji su već bili odlučeni Pariskim mirovnim sporazumom, potpisanim 30. maja 1814.